Birgitte Bergman (KF), 2025-01-22:
Tak for det, formand.
I dag behandler vi Enhedslistens beslutningsforslag om at stoppe profit på drift af tilbud på det sociale område.
I Det Konservative Folkeparti sætter vi stor pris på de private virksomheder, som skaber innovation, nytænkning og vækst i Danmark helt generelt.
Private aktører bør have frihed til at drive virksomhed og trække overskud ud, hvis de samtidig – samtidig – leverer kvalitet og overholder gældende regler.
Muligheden for profit er en stærk drivkraft for private investeringer i de sociale tilbud.
Et forbud kan afholde potentielle aktører fra at gå ind og levere et godt tilbud, hvilket kan føre til færre tilbud og højere pres på det offentlige system.
Muligheden for profit kan motivere til effektiv drift og bedre forvaltning af ressourcer.
Ikke alle private aktører svigter deres ansvar.
De fleste leverer faktisk en høj kvalitet, og et forbud kan ramme et velfungerende tilbud unødvendigt hårdt – og ikke mindst af alt de borgere, det hele handler om.
Men der er private virksomheder, som svigter deres ansvar.
Derfor har vi netop også landet en aftale, som sikrer, at der for borgere med betydelig og varig nedsat fysisk og psykisk funktionsevne, som har ret til frit valg i forbindelse med visitation til længerevarende botilbud eller visse botilbud og lignende tilbud, indføres en beløbsgrænse for de alternative tilbud, som tager udgangspunkt i den forhandlede pris.
Beløbsgrænsen for meromkostninger fastsættes til 10 pct. fra lovens ikrafttrædelse.
Jeg er tilfreds med, at vi i aftalen fik indført en kontrolenhed – og nu håber jeg, at ordføreren også hører efter, for det er ret vigtigt, det her – der skal kunne efterprøve takstfastsættelser i det kommunale tilbud.
Det er med til at sikre gennemsigtighed og transparens i priser og kvalitet i de forskellige typer af botilbud, for det skal både være fair for de private aktører, samtidig med at kommunerne får en bedre styring af deres økonomi og ikke mindst af alt, at borgeren får får det bedst mulige tilbud.
Private leverandører spiller ofte en vigtig rolle i at skabe innovation og høj kvalitet på de sociale område.
Et mangfoldigt marked med både private og offentlige aktører sikrer, at borgerne kan vælge de tilbud, der bedst passer til deres behov.
Hvis private aktører trækkes ud, risikerer man at indskrænke borgernes valgfrihed og adgang til specialiserede tilbud.
Med den nuværende lovgivning, det årlige økonomiske tilsyn og også et socialtilsyn med en risikobaseret tilgang og den nye aftale får vi forhåbentlig sat ind imod de brodne kar.
Om ikke andet sender vi et stærkt signal.
Det er vi godt tilfredse med.
Det Konservative Folkeparti kan ikke støtte forslaget.
Jeg anerkender, at det specialiserede område er stukket af, og det er sket med en meget, meget voldsom stigning på næsten 6-7 mia. kr. over de sidste mange år.
Derfor er vi også gået med ind og har taget et ansvar i Det Konservative Folkeparti, hvor vi netop har lavet en aftale nu, som er med til at gå ind og sikre, at vi får langt større gennemsigtighed og transparens på det område, så kommunerne har mulighed for netop at vælge ud fra de aktører, der er i markedet, om jeg så må sige.
Derfor skal pris og kvalitet jo tjekkes, og det er derfor, vi også har været med i den her aftale lige præcis om det her med en beløbsgrænse på området, om at sikre, at vi har socialtilsyn, der netop har en risikobaseret tilgang til det her område, og ikke mindst af alt om, at vi får sat ind over for de brodne kar, der er, så kommunerne også kan styre deres økonomi.
Men det er vigtigt for mig at sige, at vi stadig går ind for den frie etableringsret til, at man netop kan etablere sig og drive et tilbud, som er på private virksomheders vilkår.